གཉིས་པ་ནི། དབང་གི་སྐབས་སུ་ཕུང་པོ་ལྔ་དེ་བཞིན་གཤེགས་པ་རིགས་ལྔའི་ངོ་བོར་བསྐྱེད་པའི་ཕྱིར་རོ། །གསུམ་པ་ནི། རང་གི་ཕུང་པོ་ལྔ་དེ་བཞིན་གཤེགས་པའི་རིགས་ལྔའི་ངོ་བོར་བསྒོམ་པའོ། །དགུ་པ་ནི། རང་བཞིན་དག་པའི་ཆོས་རྣམས་ལ། །སོམ་ཉི་ཟ་བ་དགུ་པ་ཡིན། །ཞེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། ཆོས་ཉིད་དོན་དམ་པའི་བདེན་པ་རྣམས་རང་བཞིན་གྱིས་རྣམ་པར་དག་པ་དང་། ཆོས་ཅན་ཀུན་རྫོབ་པའི་དངོས་པོ་རྣམས་ལྷ་སོ་སོའི་ངོ་བོར་དག་པ་ཡིན་པ་ལ། ཡིན་ནམ་མིན་སྙམ་དུ་ཐེ་ཚོམ་ཟ་ན་སྐབས་འདིར་རང་བཞིན་གྱི་ལྟུང་བར་འགྱུར་ན་མཐའ་གཅིག་ཏུ་མིན་ནོ་སྙམ་དུ་འཛིན་ན་ལྟ་སྨོས་ཀྱང་ཅི་དགོས། གཉིས་པ་ནི། དམ་ཚིག་བསྒྲགས་པའི་སྐབས་སུ། ཆོས་ལ་ཡིད་གཉིས་མི་བྱ་ཞིང་། །ཞེས་སོགས་དང་། བྱང་ཆུབ་སེམས་གང་དེ་རྡོ་རྗེ། །ཤེས་རབ་དྲིལ་བུ་ཞེས་བཤད་དོ། །ཞེས་གསུངས་པའི་ཕྱིར། གསུམ་པ་ནི། རྫོགས་པའི་སངས་རྒྱས་ཀྱི་ཆོས་ཐམས་ཅད་དག་པ་གསུམ་གྱི་བདག་ཉིད་དུ་གསུངས་པ་འདི་གདམས་པ་ཟབ་མོ་ཡིན་ནོ་སྙམ་དུ་སྒོམས་པར་བྱེད་དོ། །བཅུ་པ་ནི། གདུག་ལ་རྟག་ཏུ་བྱམས་ལྡན་པར། །བྱེད་པ་དེ་ནི་བཅུ་པར་འདོད། །ཅེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། རང་ངམ་ཡུལ་དེ་ཉིད་ཀྱི་རྡོ་རྗེ་སློབ་དཔོན་ལ་སྨོད་པའམ། སངས་རྒྱས་ཀྱི་བསྟན་པ་སྤྱི་ལ་གནོད་པའམ། སེམས་ཅན་མང་པོ་ལ་གནོད་པའམ། དཀོན་མཆོག་གསུམ་ལ་སྐུར་པ་འདེབས་པའམ། དེ་ལས་གཞན་མཚམས་མེད་པ་ལ་སོགས་པའི་ལས་ཤིན་ཏུ་ཆེན་པོ་བྱེད་པའི་གང་ཟག་དེ་ཉིད་ལ། རང་གི་མཛའ་བོའི་གྲོགས་ལྟར་ལུས་ངག་གི་བྱམས་པ་སྟོན་པ་དང་། རང་ཉིད་ལ་དེ་སྒྲོལ་བའི་ནུས་པ་ཡོད་བཞིན་དུ་མ་བསྒྲལ་བའམ། ནུས་པ་མེད་ན་གཞན་ལ་གསོལ་བ་མི་འདེབས་ན་འདིར་བསྟན་གྱི་གདུག་ལ་བྱམས་པ་སྟེ་རྩ་བའི་ལྟུང་བར་འགྱུར་རོ། །གཉིས་པ་ནི། དབང་གི་དམ་ཚིག་བསྒྲགས་པའི་སྐབས་སུ། གདུག་ལ་བྱམས་པ་ཉིད་མི་བྱ། །ཞེས་སོགས་གསུངས་པའི་ཕྱིར། གསུམ་པ་ནི། རང་གི་སྙིང་བརྩེ་བའི་བུ་བྱ་བ་ངན་པ་ལ་ཞུགས་པ་དེ་ཉིད་རྒྱབ་རྡུང་ལ་སོགས་པའི་སྒོ་ནས་བྱ་བ་བཟང་པོ་ལ་སྦྱོར་བ་དེ་བཞིན་དུ། དེ་ལྟ་བུའི་གདུང་བ་ཅན་གྱིས་གང་ཟག་ལམ་ལོག་ལ་ཞུགས་པ་དེ་ཉིད། སྙིང་བརྩེ་བའི་བསམ་པས་སྒྲོལ་བ་ལ་སོགས་པའི་སྒོ་ནས་ཡང་དག་པའི་ལམ་ལ་སྦྱོར་བར་བྱེད་དོ། །བཅུ་གཅིག་པ་ནི། མིང་སོགས་བྲལ་བའི་ཆོས་རྣམས་ལ། །དེ་རྟོག་པ་ནི་བཅུ་གཅིག་པ། །ཞེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། ཆོས་ཐམས་ཅད་མིང་དང་མཚན་མ་དང་བྲལ་བ་ཡིན་པ་ལ་དེར་ཞེན་ན་རྩ་བའི་ལྟུང་བར་འགྱུར་ཏེ། བཅོམ་ལྡན་འདས་ཀྱི་ཆོས་ཐམས་ཅད་སྤྲོས་པའི་མཐའ་བཞི་དང་བྲལ་བར་གསུངས་པའི་མཐའ་དང་པོ་བཀག་ནས་མཐའ་གཉིས་པ་ཕན་ཆད་ལ་ཞེན་པའི་ལྟུང་བར་འགྱུར་བའི་ཕྱིར། གཉིས་པ་ནི། ཆོས་ཉིད་ཚད་ནི་གཟུང་མི་བྱ། །ཞེས་པ་དང་། བྱང་ཆུབ་སེམས་གང་དེ་རྡོ་རྗེ། །ཤེས་རབ་དྲིལ་བུ་ཞེས་བཤད་དོ། །ཞེས་གསུངས་པའི་ཕྱིར། གསུམ་པ་ནི། ཆོས་ཐམས་ཅད་དོན་དམ་པར་སྤྲོས་པའི་མཐའ་བཞི་དང་བྲལ་ཞིང་། ཀུན་རྫོབ་སྒྱུ་མ་ལྟ་བུར་རྟེན་ཅིང་འབྲེལ་བར་འབྱུང་བའི་ཚུལ་གྱིས་བསླབ་པར་བྱའོ། །བཅུ་གཉིས་པ་ནི། སེམས་ཅན་དད་དང་ལྡན་པ་ཡི། །སེམས་སུན་འབྱིན་པ་བཅུ་གཉིས་པ། །ཞེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། དཀོན་མཆོག་གསུམ་ལ་དད་པ་དང་ལྡན་པའི་སེམས་ཅན་གཅིག་གི་དད་ཡུལ་གྱི་དཀོན་མཆོག་གསུམ་གང་ཡང་རུང་བ་ལ་སྐྱོན་བརྗོད་ཅིང་། ཡུལ་དེའི་དད་པ་སུན་ཕྱུང་སྟེ་ཟློག་ན་འདིར་བསྟན་གྱི་ལྟུང་བར་འགྱུར་རོ། །གཉིས་པ་ནི། དམ་ཚིག་བསྒྲགས་པའི་སྐབས་སུ། སྐལ་ལྡན་སེམས་ཅན་སྤོང་མི་བྱ། །ཞེས་གསུངས་པའི་ཕྱིར། །གསུམ་པ་ནི། རང་གི་བུ་གཞོན་ནུ་བྱ་བ་ངན་པ་ལ་ཞུགས་པ་དེ་ཉིད་བྱ་བ་བཟང་པོ་ལ་འཛུད་པ་དེ་བཞིན་དུ། སེམས་ཅན་དཀོན་མཆོག་གསུམ་ལ་མ་དད་པ་རྣམས་དད་པར་བྱེད་པ་དང་། དད་པ་རྣམས་གོང་ནས་གོང་དུ་འཕེལ་བའི་ཕྱིར་སློབ་བོ། །བཅུ་གསུམ་པ་ནི། དམ་ཚིག་རྫས་ནི་ཇི་བཞིན་ཉིད། །མི་བསྟེན་པ་དེ་བཅུ་གསུམ་པ། །ཞེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། བཟའ་བའི་དམ་ཚིག་གི་རྫས་ཚོགས་འཁོར་གྱི་ཆོ་ག་ཇི་ལྟ་བ་བཞིན་གྱིས་བྱིན་གྱིས་བརླབས་པ་དེ་ཉིད། མི་གཙང་བའི་སྒོ་ནས་མི་ཟ་བ་དང་། ཕྱི་དྲོའི་ཁ་ཟས་ཀྱི་ཉེས་པར་དོགས་ནས་མི་ཟ་བ་དང་། ཚུལ་འཆོས་ཀྱི་སྒོ་ནས་མི་ཟ་ན་རྩ་བའི་ལྟུང་བར་འགྱུར་རོ། །གཉིས་པ་ནི། དམ་ཚིག་རྟག་ཏུ་གཟུང་བར་བྱ། །ཞེས་གསུངས་པའི་ཕྱིར། གསུམ་པ་ནི། རྫོགས་པའི་སངས་རྒྱས་ཀྱིས་བཟའ་བའི་དམ་ཚིག་གི་རྫས་སུ་གསུངས་པ་དང་། རང་ཉིད་ཀྱི་ལུས་ལྷར་བསྐྱེད་པ་ལ་ལྷ་མཆོད་པ་བསམ་པས་བསླབ་པར་བྱའོ། །བཅུ་བཞི་པ་ནི། ཤེས་རབ་རང་བཞིན་བུད་མེད་ལ། །སྨོད་པར་བྱེད་པ་བཅུ་བཞི་པ། །ཞེས་པ་སྟེ། འདི་ལ་ཡང་སྔར་ལྟར་གསུམ་ལས། དང་པོ་ནི། བུད་མེད་གང་ཡང་རུང་བ་ཞིག་ལ། འདི་ནི་མི་གཙང་བའི་སྣོད་དོ། །གཡོ་སྒྱུ་ཆེའོ་ཞེས་སྐྱེས་པ་ལས་ཟུར་དུ་བཀར་ཏེ། བུད་མེད་ཀྱི་རྟེན་གྱི་སྒོ་ནས་སྨད་ན་རྩ་བའི་ལྟུང་བར་འགྱུར་རོ། །གཉིས་པ་ནི། བྱང་ཆུབ་སེམས་གང་དེ་རྡོ་རྗེ། །ཤེས་རབ་དྲིལ་བུ་ཞེས་བཤད་དོ། །ཞེས་པའི་སྐབས་སུ། དོན་ཤེས་རབ་གྱི་ཕ་རོལ་ཏུ་ཕྱིན་པ་བདག་མེད་པ་དང་། བུད་མེད་དེ་མཚོན་པའི་རྟགས་ཤེས་རབ་ཀྱི་ཕ་རོལ་ཏུ་ཕྱིན་པ་ཁས་བླངས་པའི་ཕྱིར། གསུམ་པ་ནི། དོན་ཤེར་ཕྱིན་བདག་མེད་མ་ཡིན་ཞིང་། དེ་མཚོན་པའི་རྟགས་ཤེར་ཕྱིན་བུད་མེད་ཡིན་པས། བུད་མེད་ཐམས་ཅད་ལ་བདག་མེད་མའི་འདུ་ཤེས་བསྒོམ་པར་བྱའོ། །གཉིས་པ་བསྲུངས་པའི་ཕན་ཡོན་ནི། སྔགས་པས་འདི་དག་སྤངས་ན་ནི། །དངོས་གྲུབ་ངེས་པར་ཐོབ་པར་འགྱུར། །ཞེས་པས་བསྟན་ཏེ། དེ་ཡང་ཡིད་མཚན་རྟོགས་ལས་སྐྱོབ་པའམ། ཐབས་ཤེས་ཟུང་དུ་འབྲེལ་བའི་སྔགས་པས་རྩ་བའི་ལྟུང་བ་འདི་དག་སྤངས་ནས་དམ་ཚིག་དང་ལྡན་ན་ནི། སྐྱེ་བ་བཅུ་དྲུག་ཚུན་ཆད་དུ་མཆོག་གི་དངོས་གྲུབ་ངེས་པར་ཐོབ་པར་འགྱུར་རོ། །ཚོགས་འཁོར་དམ་ཚིག་ལྔ་པ་ལས། །གལ་ཏེ་ལྟུང་བ་མེད་གྱུར་ན། །སྐྱེ་བ་བཅུ་དྲུག་ཚུན་ཆད་དུ། །འགྲུབ་པར་རྫོགས་པའི་སངས་རྒྱས་གསུངས། །ཞེས་གསུངས་པའི་ཕྱིར་རོ། །གསུམ་པ་མ་བསྲུང་བའི་ཉེས་དམིགས་ནི། གཞན་དུ་དམ་ཚིག་ལས་ཉམས་ན། །ཉམས་པ་བདུད་ཀྱིས་གཟུང་བར་འགྱུར། །དེ་ནི་སྡུག་བསྔལ་མྱོང་འགྱུར་ཏེ། །ཐུར་དུ་བལྟས་ཏེ་དམྱལ་བར་འགྲོ། །ཞེས་པ་སྟེ། དམ་ཚིག་སྲུང་བ་ལས་གཞན་དུ་དམ་ཚིག་ལས་ཉམས་ནས་སོར་མ་ཆུད་པས་གང་ཟག་དེ་ཉིད་བདུད་བཞིས་རིམ་གྱིས་གཟུང་བར་འགྱུར་ཏེ། དང་པོར་ཉོན་མོངས་པའི་བདུད་ཀྱིས་དུག་གསུམ་ལ་རང་དབང་མེད་པར་སྤྱོད་པར་བྱེད། དེ་ནས་ལྷའི་བུའི་བདུད་ཀྱིས་མི་མཚམས་པ་སྣ་ཚོགས་སྟོན་པར་བྱེད། དེ་ནས་འཆི་བདག་གི་བདུད་ཀྱིས་སྲོག་གི་དབང་པོ་རང་དབང་མེད་པར་འགག་པར་བྱེད། དེ་ནས་ཕུང་པོའི་བདུད་ཀྱིས་རྣམ་སྨིན་གྱི་ཕུང་པོ་བླངས་ཏེ་སྡུག་བསྔལ་སྣ་ཚོགས་མྱོང་བར་བྱེད་དོ། །མྱོང་ཚུལ་ནི་མགོ་ཐུར་དུ་བལྟས་ཏེ་དམྱལ་བར་འགྲོའོ། །བཞི་པ་མི་འབྱུང་བའི་ཕྱིར་དུ་སྐྱོང་བའི་ཐབས་ནི། དེ་བས་ང་རྒྱལ་བཅོམ་ནས་ནི། །བདག་ཉིད་མ་འཁྲུལ་ཤེས་པར་བྱ། །ཞེས་པ་སྟེ། ལྟུང་བ་བསྲུངས་པ་ལ་ཕན་ཡོན། མ་བསྲུངས་པ་ལ་ཉེས་དམིགས་ཡོད་པ་དེ་བས་ན། ལྟུང་བ་ཐམས་ཅད་འབྱུང་བའི་སྒོར་གྱུར་པའི་ང་རྒྱལ་བཅོམ་ནས་བསླབ་པར་བྱའོ། །འདིས་རྩ་བའི་ལྟུང་བ་འབྱུང་བའི་གང་ཟག་དེ་བསམ་པ་རང་བཞིན་དུ་གནས་པ་ཅིག་དགོས་པར་བསྟན་པས་རྟེན་གྱི་གང་ཟག་དང་། དྲན་ཤེས་བཞིན་མེད་པའི་འཁྲུལ་པ་ལས་ལོག་ནས། དྲན་ཤེས་བཞིན་གྱིས་ཟིན་པའི་མ་འཁྲུལ་པའི་སྒོ་ནས་ཇི་སྐད་བཤད་པའི་བསླབ་བྱ་སློབ་ཚུལ་གཉིས་ཀ་བསྟན་ཏོ། །ལྔ་པ་བྱུང་ན་ཕྱིར་བཅོས་པའི་ཐབས་ལ། ཡན་ལག་མ་ཚང་བ་ལྟུང་བ་ལས་ལྡང་བའི་ཚུལ་དང་། ཡན་ལག་ཚང་བ་སླར་ལེན་པའི་ཐབས་གཉིས། དང་པོ་ནི། མཉམ་པར་བཞག་པས་བླ་མ་ལ། །ཅི་འབྱོར་པ་ཡིས་མཆོད་བྱས་ནས། །ཞེས་པ་སྟེ། དྲན་ཤེས་བཞིན་གྱིས་མཉམ་པར་བཞག་པས་བླ་མ་ལ་ཅི་འབྱོར་བ་ཡིས་མཆོད་པ་དང་གསོལ་བ་འདེབས་པ་སོགས་ཀྱི་སྒོ་ནས། སྟོབས་བཞི་ལ་སོགས་པའི་བཤགས་པ་བྱའོ། །གཉིས་པ་ནི། གསུམ་ལ་སྐྱབས་འགྲོ་ནས་བརྩམ་སྟེ། །བྱང་ཆུབ་སེམས་སོགས་སྡོམ་པ་ནི། །གལ་ཏེ་བདག་ལ་ཕན་འདོད་ན། །སྔགས་པས་འབད་དེ་བཟུང་བར་བྱ། །ཞེས་པ་སྟེ། ཐུན་མོང་མ་ཡིན་པའི་སྐྱབས་འགྲོ་བླངས་པ་ནས་བརྩམ་སྟེ་སྨོན་པ་སེམས་བསྐྱེད་སོགས་བྱང་ཆུབ་སེམས་དཔའི་སྡོམ་པ་དང་། སོགས་ཀྱི་སྒྲས་སྔགས་ཀྱི་སྡོམ་པ་བླངས་ཏེ་སླར་ཡང་བསླབ་པར་བྱའོ། །གང་ཟག་གང་གིས་ན་མཐར་ཐུག་བདག་ལ་ཕན་པར་འདོད་པའི་སྔགས་པས་སོ། །གཉིས་པ་ཡན་ལག་གི་ལྟུང་བ་ལ་མདོར་བསྟན་པ་དང་། རྒྱས་པར་བཤད་པ་གཉིས། དང་པོ་ནི། ཡན་ལག་དམ་ཚིག་ཅེས་བྱ་བ། །ཞེས་པ་སྟེ། ཡན་ལག་ལྔ་ཆར་མ་ཚང་བས་རྩ་བའི་ལྟུང་བར་མི་འགྱུར་ཞིང་། ཡན་ལག་འགའ་ཞིག་ཚང་བས་དངོས་གྲུབ་མྱུར་དུ་ཐོབ་པ་ལ་གེགས་བྱེད་པས་ན་ཡན་ལག་དམ་ཚིག་ཅེས་བྱའོ། །གཉིས་པ་རྒྱས་པར་བཤད་པ་ལ། སོ་སོའི་ངོ་བོ། ཡན་ལག་གི་སྒྲ་དོན། མ་བསྲུངས་པའི་ཉེས་དམིགས། བསྲུངས་པའི་དུས་དང་བཞི། དང་པོ་ལ་དགུ་ཡོད་པའི་དང་པོ་ནི། དམ་ཚིག་དང་ནི་མི་ལྡན་པའི། །རིག་མ་བསྟེན་པར་དགའ་བ་དང་། །ཞེས་པ་སྟེ། དམ་ཚིག་དང་སྡོམ་པ་དང་མི་ལྡན་པའི་རིག་མ་ཡིད་ཀྱི་ཡུལ་དུ་བརྟེན་ན་ཡན་ལག་གི་ལྟུང་བར་འགྱུར་རོ། །དངོས་སུ་བསྟེན་ན་རྩ་ལྟུང་དུ་འགྱུར་རོ། །གཉིས་པ་ནི། ཚོགས་ཀྱི་འཁོར་ལོ་རྩོད་པ་དང་། །ཞེས་པ་སྟེ། ཚོགས་འཁོར་གྱི་གནས་སྐབས་སུ་ཁོང་ཁྲོ་བའི་བསམ་པ་མེད་པར་ཕན་ཚུན་ཁ་ཤགས་འགྱེད་ན་ཡན་ལག་གི་ལྟུང་བར་འགྱུར་རོ། །གསུམ་པ་ནི། གསང་བའི་ཆོས་ནི་སྟོན་པ་དང་། །ཞེས་པ་སྟེ། ཚོགས་འཁོར་གྱི་གནས་སྐབས་སུ་བསྒྲག་པར་བྱ་བ་ཆང་ལ་མ་ད་ན་དང་། ཤ་ལ་བ་ལ་ཞེས་པ་ལ་སོགས་པ་རྣམས། ཚོགས་འཁོར་མིན་པའི་གནས་སྐབས་སུ་དབང་བསྐུར་ཐོབ་པ་ལ་ཡང་འདི་དང་འདི་ཞེས་བྱ་བ་མིང་གིས་བརྗོད་ན་ཡན་ལག་གི་ལྟུང་བ་འབྱུང་ངོ་། །བཞི་པ་ནི། སེམས་ཅན་དད་དང་ལྡན་པ་ལ། །དམ་ཆོས་གཞན་དུ་སྟོན་པ་དང་། །ཞེས་པ་སྟེ། བླ་མེད་ཀྱི་དབང་བསྐུར་ཐོབ་ཅིང་རྫོགས་རིམ་གྱི་སྣོད་དུ་རུང་བའི་གང་ཟག་རྫོགས་རིམ་ལ་དད་པར་ཤེས་བཞིན་དུ་རྫོགས་རིམ་ལས་གཞན་དུ་བསྐྱེད་རིམ་བསྟན་ཏེ། ཁོ་བོ་འདོད་པའི་ཆོས་ནི་འདི་མིན་ནོ་སྙམ་དུ་སེམས་ཤིང་མ་དད་པ་ཡན་ལག་གི་ལྟུང་བར་འགྱུར་རོ། །ལྔ་པ་ནི། ཉན་ཐོས་དག་ཏུ་རློམ་བྱེད་པའི། །ནང་དུ་ཞག་བདུན་གནས་པ་དང་། །ཞེས་པ་སྟེ། ཉན་ཐོས་ཀྱི་ལྟ་སྤྱོད་ལ་མཆོག་ཏུ་འཛིན་ཞིང་། ཐེག་ཆེན་ལ་མ་དད་པའི་གང་ཟག་གི་ནང་དུ་ཞག་བདུན་གནས་ཏེ། རང་གི་གཏོར་མ་ལ་སོགས་པའི་ཆག་མེད་རྣམས་ཆག་ན་ཡན་ལག་གི་ལྟུང་བར་འགྱུར་ཞིང་། གལ་ཏེ་གཏོར་མ་ལ་སོགས་གསང་བའི་རྫས་བསྟན་ན་རྩ་ལྟུང་དུ་འགྱུར་བའི་གོ་སྐབས་ཀྱང་སྲིད་དོ། །དྲུག་པ་ནི། སྦྱོར་བ་ངེས་པར་མ་བྱས་པར། །སྐལ་མིན་གསང་བ་སྟོན་པ་དང་། །ཞེས་པ་སྟེ། བླ་མེད་ཀྱི་བུམ་པའི་དབང་བསྐུར་རྫོགས་པར་ཐོབ་ཀྱང་དབང་གོང་མ་གསུམ་རྫོགས་པར་མ་ཐོབ་པའི་གང་ཟག་ལ་རྫོགས་རིམ་བསྟན་ན་ཡན་ལག་གི་ལྟུང་བའོ། །བདུན་པ་ནི། གང་ཞིག་ཕྱག་རྒྱ་མི་མཁས་ལ། །ལུས་ཀྱི་ཕྱག་རྒྱ་སྟོན་པ་དང་། །ཞེས་པ་སྟེ། དབང་ཐོབ་པའི་གང་ཟག་འགའ་ཞིག ཕྱག་རྒྱའི་དེ་ཁོ་ན་ཉིད་མི་ཤེས་པ་ལ། རང་གི་དམ་ཚིག་གྱི་ཕྱག་རྒྱ་སེམས་མ་རྡོ་རྗེ་མ་ལ་སོགས་པའི་ཕྱག་རྒྱ་བསྟེན་ན་ཡན་ལག་གི་ལྟུང་བའོ། །བརྒྱད་པ་ནི། བསྙེན་སོགས་དག་པར་མ་བྱས་པར། །དཀྱིལ་འཁོར་ལས་ལ་འཇུག་པ་དང་། །ཞེས་པ་སྟེ། གྲངས་ཀྱི་བསྙེན་པ་བཞི་འབུམ་དང་། དེའི་བཅུ་ཆའི་སྦྱིན་སྲེག་སོགས་མ་བྱས་པར་དབང་བསྐུར་བ་དང་། ཚོགས་འཁོར་དང་། སྦྱིན་སྲེག་དང་། རྡུལ་ཚོན་གྱི་དཀྱིལ་འཁོར་ལ་སོགས་པའི་དཀྱིལ་འཁོར་གྱི་ལས་ལ་འཇུག་ན་ཡན་ལག་གི་ལྟུང་བའོ། །དགུ་པ་ནི། སྡོམ་པ་གཉིས་ཀྱི་བཅས་པ་ལས། །དགོས་པ་མེད་པར་འདའ་བ་དང་། །ཞེས་པ་སྟེ། སྡོམ་པ་འོག་མ་གཉིས་ཀྱི་བཅས་པ་ལས། དགོས་པ་མེད་པར་འདའ་བ་སྟེ་ཁྱད་གསོད་མེད་པར་འདས་ན་ཡན་ལག་གི་ལྟུང་བར་འགྱུར་རོ། །ཡན་ལག་གི་ལྟུང་བ་བརྒྱད་དུ་འདྲེན་པའི་ཚེ། གསུམ་པ་དང་བདུན་པ་གཅིག་ཏུ་འདྲེན་པ་ཡིན་ཏེ། གསུམ་པས་གསང་བའི་ཆོས་དང་། བདུན་པས་གསང་བའི་སྤྱོད་པ་བསྟན་པས་དེ་གཉིས་ཀྱི་གསང་བའི་ཡན་ལག་ཏུ་འགྱུར་བའི་ཕྱིར་རོ། །གཉིས་པ་ཡན་ལག་གི་སྒྲ་དོན་ནི། ཁ་ན་མ་ཐོ་བཅས་གྱུར་ཏེ། །སྔགས་པ་དེ་ཡི་དམ་ཚིག་ཟད། །ཅེས་པ་སྟེ། ཡན་ལག་གི་ལྟུང་བ་བྱུང་ན། ཁ་ན་མ་ཐོ་བ་སྦོམ་པོ་དང་བཅས་པར་འགྱུར་ཞིང་། སྔགས་པ་དེའི་དམ་ཚིག་རྣམས་རིམ་གྱིས་ཟད་པར་འགྱུར་བས་ན་ཡན་ལག་གི་ལྟུང་བ་ཞེས་བྱའོ། །གསུམ་པ་མ་བསྲུང་བའི་ཉེས་དམིགས་ནི། ཟད་པས་འགྲུབ་པར་མི་འགྱུར་ཞིང་། །བདུད་དང་སྡུག་བསྔལ་ཤིན་ཏུ་འཕེལ། །ཞེས་པ་སྟེ། དམ་ཚིག་ཟད་པས་དངོས་གྲུབ་མྱུར་དུ་འགྲུབ་པར་མི་འགྱུར་ཞིང་། སྔར་བཤད་པའི་བདུད་བཞིའི་ཆ་མཐུན་གྱིས་རིམ་བཞིན་བཟུང་ནས། བདུད་དང་སྡུག་བསྔལ་ཤིན་ཏུ་འཕེལ་བ་ཡིན་ནོ། །བཞི་པ་བསྲུང་བའི་དུས་ནི། ཉིན་དང་མཚན་མོ་ལན་གསུམ་དུ། །ཉིན་རེ་བཞིན་དུ་བཟླ་བར་བྱ། །ཞེས་བྱ་བ་སྟེ། ཉིན་དང་མཚན་མོར་ལན་གསུམ་གསུམ་འདོན་ཞིང་། ལྟུང་བ་བྱུང་མ་བྱུང་ལེགས་པར་བརྟགས་ནས། མ་བྱུང་ན་དགའ་བ་བསྒོམ་ཞིང་། གལ་ཏེ་བྱུང་ན་རང་རང་གི་ཕྱིར་བཅོས་བྱེད་པ་སྐབས་ཐོབ་ཀྱིས་ཤེས་པར་བྱའོ།། །།དེ་ལྟར་རྩ་ལྟུང་འཁྲུལ་སྤོང་མདོར་བསྡུས་པ་འདི་ནི། སློབ་མ་སྐལ་ལྡན་འགའ་ཞིག་གིས་དུས་ཡང་དང་ཡང་དུ་བསྐུལ་བའི་ངོར། ཨེ་ཝྃ་ཆོས་ལྡན་གྱི་དགོན་པར་ཤཱཀྱའི་དགེ་སློང་བསོད་ནམས་སེང་གེས་ལེགས་པར་སྦྱར་བའོ། །འདིས་འགྲོ་བ་དཔག་ཏུ་མེད་པ་ལ་ཕན་ཐོག་པར་འགྱུར་ཅིག། །།རྒྱལ་བ་ཀུན་གྱི་གསང་ཆེན་མཛོད། །བླ་མེད་རྡོ་རྗེ་ཐེག་པ་ཡི། །བསྟན་པ་རྙེད་དང་བཀུར་བསྟི་དང་། །བཅས་ཏེ་ཡུན་རིང་གནས་གྱུར་ཅིག །དགེའོ། །དགེའོ། །དགེའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

གོ་བོ་རབ་འབྱམས་པ།
དམ་ཚིག་རྣམ་བཤད་ཟབ་དོན་སྙིང་པོ་བསྡུས་པ།